Motoris glo deur speurder aangerandJorrie Jordaan na die aanranding. Foto: Verskaf ŉ Gautengse man is in die hospitaal opgeneem nadat hy na bewering Maandag deur ŉ speurder verbonde aan die Heidelberg-polisiestasie aangerand is nadat die speurder van agter teen sy motor vasgery het. Wessel Jordaan, Jorrie Jordaan (58) se seun, het aan Maroela Media gesê sy pa was van Heidelberg na Nigel op pad toe die ongeluk gebeur het. “Daar was ŉ vragmotor voor in die pad en die pad is maar sleg, so dit is nie veilig om daar ander voertuie verby te steek nie. Daar was een motor agter die vragmotor, dan my pa en nog ŉ voertuig agter hom,” het Wessel verduidelik. Hy sê die motor voor sy pa het skielik rem getrap en sy pa moes uitswaai om te verhoed dat hy teen die motor bots. Die derde motor het agter teen Jorrie se voertuig vasgery. “My pa het uitgeklim om met die bestuurder te praat, maar hy het baie aggressief geraak. Hy het my pa begin slaan en my pa wou keer, maar die man se seun, wat volgens my pa so 14 jaar oud gelyk het, het my pa se hand vasgegryp en verhoed dat hy kan keer,” het Wessel gesê. Hy het gesê nadat sy pa reeds ŉ hele paar houe in sy bors en gesig gekry het, het hy probeer terugklim in sy voertuig en is deur die ander bestuurder hard langs die kant van sy kop met die knie gestamp. “My pa het voorheen ŉ vierdubbele hartomleiding en ‘n nekoperasie gehad en in Maart is sy rug geopereer. Die ander bestuurder het hom op daardie sny op sy bors geslaan en ons vermoed dat die stamp van die knie teen sy kop dalk sy nek en rug kon beseer het,” het Wessel gesê. Hy het gesê die polisie was glo op die toneel soos gebruiklik is ná ŉ botsing en twee paramedici het ook met ŉ motor by die toneel gestop. Jorrie Jordaan na die aanranding. Foto: Verskaf “Hulle het my pa ondersoek en dadelik vir die polisie gesê hy moet by ŉ hospitaal kom. Die polisie wou nie gehad het dat hy die ongelukstoneel verlaat nie, maar die paramedici het vir hulle gesê daar is geen ander keuse nie.” Jorrie is in die Life Suikerbosrand-kliniek opgeneem en word steeds daar behandel. Volgens Wessel het hulle later vasgestel dat die ander bestuurder ŉ kaptein in die polisie en verbonde aan die Heidelberg SAPD se speurdiens is. Wessel en sy ma het Maandagaand ŉ saak by die Heidelberg-polisiestasie in verband met die aanranding probeer aangee, maar wag nou dat ŉ beampte ŉ verklaring by Jorrie in die hospitaal gaan afneem. “In die stadium is daar nog net ŉ saak in verband met die ongeluk aangegee, nog nie in verband met die aanranding nie,” het hy gesê. “Toe ons Maandag by die polisiestasie was, het ons die speurder se naam gevra, maar die polisiebeamptes aan diens het gesê hulle kan nie die naam vir ons gee nie. Daar was wel twee ooggetuies op die toneel wat alles gesien en gekeer het dat die speurder my pa verder aanrand.” Maroela Media kon nie die polisiewoordvoerder aan diens vir die Heidelberg-gebied of die Heidelberg-polisiestasie telefonies bereik nie. Kommentaar van die polisie sal bygewerk word sodra dit beskikbaar is.